Məhz 97 il bundan öncə şimaldan XI Qızıl Ordu Azərbaycan ərazisinə daxil oldu. Bunun üçün əsas zəmini o zaman paytaxt Bakıdakı siyasi destabilizasiya hazırladı. Fətəli xan Xoyskiyə qarşı çıxış edən və sərt Rusiya xəttinin tərəfdarı olan o zamankı Daxili İşlər naziri Məhəmməd Hacınski ruslarla əlaqəyə daha çox üstünlük verilməsini tələb edirdi. Lakin tezliklə Hacınski təhlükəsi sovuşdurulsa da, o, yenidən Ticarət naziri formasında öz vəzifəsinə qayıtdı. Qısa müddət ərzində Dağlıq Qarabağ ərazisində daşnakların qiyamı Bakıda Rusiya meyilli qüvvələrin daha da fəallaşmasına səbəb oldu. Bunun ardınca isə Nəsib bəy Yusifbəyov hökuməti istefaya getmək məcburiyyətində qaldı. Yeni hökumətin formalaşdırılması işi Məhəmməd Hacınskiyə tapşırıldı. O, bolşevikləri yeni hökumətdə görmək istədiklərini söyləsə də, ikincilər bundan imtina edirlər.